દક્ષિણ ગુજરાત અને સૌરાષ્ટ્રમાં ભારે વરસાદનો દોર જારી રહ્યો છે. મેઘતાંડવની સ્થિતિ વચ્ચે સૌરાષ્ટ્રમાં હાલત કફોડી બનેલી છે. આજે દિવસ દરમિયાન ખંભાળિયામાં ૧૨ ઇંચ, માણાવદરમાં ૧૧, વઘઇમાં ૮ ઇંચ, પોરબંદરમાં ૭ ઇંચ, રાણાવવામાં ૭ ઇંચ, મેંદરડામાં છ ઇંચ, વંથલીમાં છ ઇંચ જેટલો વરસાદ પડ્યો હતો. સૌરાષ્ટ્રના અનેક ભાગોમાં જળબંબાકારની સ્થિતિ વચ્ચે બચાવ અને રાહત કામગીરી જારી રહી હતી. એનડીઆરએફની ટીમ તમામ અસરગ્રસ્ત વિસ્તારોમાં સક્રિય થયેલી છે. બીજી બાજુ છેલ્લા ૨૪ કલાકમાં ગુજરાત રાજયમાં સૌરાષ્ટ્ર અને દક્ષિણ ગુજરાતના પંથકોમાં મેઘરાજાએ અનરાધાર વર્ષા વરસાવી હતી, જેને પગલે સૌરાષ્ટ્રમાં ગીરસોમનાથ, જૂનાગઢ, ઉના, કોડિનાર, રાજકોટ, વેરાવળ, મહુવા, તળાજા સહિતના પંથકોમાં અતિ ભારે વરસાદ નોંધાયો છે. રાજયમાં સૌથી વધુ વરસાદ ગીરસોમનાથ જિલ્લામાં ૨૪ કલાકમાં ૨૦ ઇંચથી વધુ, ઉનામાં પણ ૨૦ ઇંચથી વધુ જયારે કોડિનાર અને માણાવદરમાં અનુક્રમે ૧૩ ઇઁચ અને ૧૧ ઇઁચથી વધુ વરસાદ નોંધાયો છે. સૌરાષ્ટ્ર અને દક્ષિણ ગુજરાતમાં છેલ્લા એક સપ્તાહથી મેઘરાજાના રૌદ્ર સ્વરૂપને લઇ સર્વત્ર જળબંબાકાર અને બેટની પરિસ્થિતિ સર્જાયેલી છે. હજારો લોકોનું સ્થળાંતર કરાવાયું છે તો, સેંકડો લોકોને એનડીઆરએફ સહિતની બચાવ ટીમોએ બચાવ્યા હતા. રાજયના ૨૦૦ જેટલા ગામોમાં વરસાદી અતિવૃષ્ટિને પગલે વીજળીનો પુરવઠો ખોરવાઇ ગયો છે અને આ ગામોમાં અંધારપટ છવાયેલો છે. પીજીવીસીએલના ૧૨૮થી વધુ ફિડરો બંધ કરાતા ભારે હાલાકી સર્જાઇ છે. સૌરાષ્ટ્ર-દક્ષિણ ગુજરાતમાં વરસાદી અતિવૃષ્ટિને પગલે નદી-નાળા અને ડેમોમાં નવા નીરની આવક થઇ છે અને તેમાંના ઘણા છલકાતાં રાજકોટ જેતપુરના ભાદર-૧ ડેમ, ભાદર-૨ ડેમ, અમરેલીમાં કુકાવાવનો સોનલ ડેમ, જામગનરના નિકોવા ખાતેનો ઉંડ-૪, જૂનાગઢના કોસાવાનો સાબરી ડેમ સહિતના ડેમોના દરવાજા ખોલવાની ફરજ પડી હતી, તો કેટલીયે નદીઓમાં ઘોડાપૂર આવતાં સર્વત્ર જળબંબાકારની સ્થિતિ સર્જાઇ છે.